Stockmann testaa parhaillaan uutta, 39 000 neliömetrin jakelukeskustaan Tuusulassa. Kun lopullinen käyttöönotto elokuussa tapahtuu, tänne keskitetään kaikki yhtiön varastointi ja jakelu.

Pitkälle automatisoitu tavaran käsittely palvelee niin kivijalka- kuin verkkokauppaakin. Erityisesti netistä ostavan asiakkaan pitäisi ilahtua.

– Kun kolme varastoa jää pois ja samasta varastosta kerätään ja lähetetään, niin silloin meiltä jää yli päivä pois toimitusprosessin kestosta, lupaa jakelukeskuksen toteutuksesta Stockmannilla vastaava projektipäällikkö Elina Laine.

Stockmannin tuore hallituksen puheenjohtaja Jukka Hienonen sanoi taannoin Ylen haastattelussa, että uusi jakelukeskus on ehdoton edellytys verkkokaupan paremmalle kannattavuudelle.

Väkeä tarvitaan vähemmän. Noin 30 miljoonan euron investoinnilla yhtiö laskee saavansa 6 miljoonan vuotuiset säästöt.

Suomalaisella verkkokaupalla "rajattomat mahdollisuudet"

Suomalaisesta tavarakaupasta alle viidennes tehdään verkossa. Rahaa siinä liikkuu vuosittain nelisen miljardia, minkä lisäksi käytetyn tavaran vertaisverkkokauppaa tehdään noin puolella miljardilla.

Noin puolet verkko-ostoksista tehdään ulkomaisissa verkkokaupoissa. Jos suomalaisfirmojen verkkomarkkinan mielitään merkittävästi paisuvan, olisi suunnattava rajojen yli.

Yle

Tällä hetkellä verkkokauppatase on vahvasti alijäämäinen, eli ulkomaiset verkkokauppiaat myyvät tänne paljon, mutta suomalaiset maailmalle vähän.

– Verkko on globaali markkina. Siitä kun saadaan otettua kiinni niin siellä on rajattomat mahdollisuudet, sanoo nettimyyntiä tekeviä yrityksiä edustavan Verkkoteollisuus ry:n puheenjohtaja Oula Järvinen

Hän toteaa, että sujuva logistiikka on ehdoton edellytys kasvulle, mutta ongelma on sittenkin rohkean yrityksen puute.

– Siinä on yhdistelmä meidän sijaintia, logistisia haasteita, kustannuksia ja ihan sitten kulttuuria. Meillä ei ole kansainvälisen vähittäiskaupan kulttuuria tässä maassa ja se pitää luoda, Järvinen sanoo.

Valtio satsaa nettimyynnin kansainvälistämiseen

Suomalaisen verkkokaupan kehittämistarpeet on havaittu hallitusta myöden. Työ- ja elinkeinoministeriö on juuri päättänyt myöntää varat vientiä edistävän Team Finlandin verkkokaupan kasvuohjelmaan.

Yle Uutisten tietojen mukaan ensi viikolla julkistettava satsaus on miljoonan euron luokkaa. Tarkoitus on paikata verkkokaupan "osaamisvajetta" ja auttaa suomalaisia verkkokauppiaita kansainvälistymään.

Stockmannin uusi jakelukeskus sijaitsee Tuusulassa.

– Tänä päivänä verkko myynti- ja markkinointikanavana on Suomessa aika huonossa hapessa. Siihen yritämme iskeä, sanoo kasvuohjelmaa vetävän Finpron ohjelmajohtaja Kari Pokkinen.

Toistaiseksi voi vain haaveilla Zalandon, Amazonin tai Ebayn kaltaisen globaalin suomalaisjätin synnyttämisestä. Mutta taitavasti markkinoiduilla erikoistuotteilla satojen miljoonien asiakkaiden markkinoista voisi lohkaista tuntuvia siivuja.

– Me puhumme globaalista pk-yrittäjästä. Jos osaamista löytyy, hänellä on mahdollisuus tavoittaa valtavia määriä ihmisiä, Finpron Kari Pokkinen sanoo.